Der kan være voldsomt vejr på vej til store dele af Nordjylland. DMI udsendte torsdag aften et varsel om risiko for kraftig regn og skybrud, som kan ramme det meste af Jylland i løbet af fredagen. I Nordjylland er det kun Mors og Thy, der ikke er omfattet af DMI's varsel. - Der er risiko for kraftig regn, der kan stedvis falde mellem 25 og 35 millimeter på seks timer og desuden risiko for lokale skybrud med mere end 15 millimeter på 30 minutter, lyder det fra DMI. Varslet gælder fra fredag eftermiddag klokken 14 og indtil lørdag nat klokken 02. DMI skriver, at kraftig regn og skybrud medfører fare for oversvømmelse af lavtliggende områder, oversvømmelse af kældre, vand på kørebaner og i viadukter samt nedsat sigtbarhed.

Referat:
Skybrud kan ramme store dele af Nordjylland i løbet af fredagen, lyder det fra DMI.